SKRIFTLIG FORESPØRGSEL E-1348/02

af Concepció Ferrer (PPE-DE) til Kommissionen

(13. maj 2002)

Om: Foranstaltninger med henblik på at tiltrække risikovillig kapital

Risikovillig kapital bidrager i vid udstrækning til erhvervsfremme og innovation i en åben og konkurrencedygtig økonomi.

Hvilke foranstaltninger har Kommissionen taget eller agter den at tage for at sætte det nødvendige skub i tiltrækningen af risikovillig kapital i EU, tilskynde til oprettelse af virksomheder og dermed skabe øget beskæftigelse?

Svar afgivet på Kommissionens vegne af Erkki Liikanen

(14. juni 2002)

Kommissionen deler det ærede parlamentsmedlems opfattelse af den risikovillige kapitals betydning for fremme af innovation, vækst og jobskabelse. I Kommissionens rapport om Risikovillig kapital: En nøgle til jobskabelse i den Europæiske Union fra april 1998 peges der på hindringer for udviklingen af et effektivt risikokapitalmarked i Europa, og i dens handlingsplan for risikovillig kapital foreslås en række foranstaltninger til fjernelse af disse hindringer. På Det Europæiske Råds møde i Lissabon i marts 2000, i Stockholm i marts 2001 og i Barcelona i marts 2002 blev der fremsat ønske om, at denne handlingsplan var fuldt gennemført inden udgangen af 2003. Den tredje rapport om gennemførelsen af handlingsplanen for risikovillig kapital(1) blev drøftet i Europa-Parlamentet (ordfører Peter William Skinner), og Europa-Parlamentets plenarsamling vedtog en beslutning herom i april.

Den strategi, der i handlingsplanen foreslås til udvikling af Fællesskabets risikokapitalmarked, består af tre hovedelementer: (i) foranstaltninger til fremme af markedsintegrationen, (ii) strukturreformer til lempelse af lovgivningsmæssige hindringer og skatterestriktioner og (iii) fremme af iværksætterånden. Kompetencen inden for disse områder deles i varierende grad mellem Fællesskabet og medlemsstaterne. Som det blev påpeget i den tredje rapport om gennemførelsen af handlingsplanen for risikovillig kapital, gøres der fremskridt i arbejdet med at etablere et passende regelgrundlag for udviklingen af risikokapitalmarkedet. Ud over de foranstaltninger i handlingsplanen for finansielle tjenester, som er relevante for gennemførelsen af handlingsplanen for risikovillig kapital, har medlemsstaterne indledt en række reformer på nationalt plan.

Disse foranstaltninger, som skal skabe gunstige forudsætninger for oprettelse og opretholdelse af nye og innovative virksomheder, suppleres med offentlige midler, der er begrænset til afhjælpning af konstaterede markedsfejl.

For eksempel indeholdt vækst- og beskæftigelsesinitiativet (1998-2000) (Rådets afgørelse 98/347/EF(2)) og det flerårige program til fremme af initiativ og iværksætterånd, navnlig for små og mellemstore virksomheder (SMV) (2001-2005) (Rådets beslutning 2000/819/EF(3)) foranstaltninger til fremme af risikovillig kapital i Fællesskabet, hvoraf den vigtigste var iværksætterfaciliteten under den europæiske teknologifacilitet (ETF).

Som led i ETF-iværksætterfaciliteten investerer Den Europæiske Investeringsfond (EIF), som forvalter faciliteten på Kommissionens vegne, i relevante og specialiserede venturekapitalfonde, navnlig i seed-kapitalfonde, mindre fonde, fonde, der opererer regionalt eller fokuserer på bestemte industrier eller teknologier, eller i venturekapitalfonde, der finansierer udnyttelsen af FoU-resultater.

EIF, som blev integreret i EIB-gruppen i 2000, investerer sine egne og EIB's midler i venturekapitalaktiviteter. Inden for de senere år er den blevet en af de vigtigste markedsdeltagere på Fællesskabets risikokapitalmarked. I betragtning af den høje risiko, der er forbundet med opstartsfinansiering og finansiering i den indledende fase, kommer midlerne fra Fællesskabets budget, mens EIF's og EIB's egne midler vil blive anvendt til mindre risikable investeringer i senere udviklingsfaser. Hertil kommer, at retningslinjerne for 2001-2005 for Den Europæiske Fond for Regionaludvikling (EFRU) giver mulighed for samfinansiering af regionale fonde for risikovillig kapital i de støtteberettigede områder.

Hvad angår kommende initiativer, vil Kommissionen i nær fremtid forelægge evalueringen af vækst- og beskæftigelsesinitiativet. I oktober 2002 vil den også forelægge sin fjerde årsrapport om gennemførelse af handlingsplanen for risikovillig kapital og inden udgangen af 2002 en rapport om bedst praksis vedrørende Business Angels.

Endvidere vil den gradvise gennemførelse af handlingsplanen for finansielle tjenesteydelser inden udgangen af 2005 også være med til at genskabe investorernes tillid til risikokapitalmarkederne og vil få positiv indflydelse på tilførslen af risikovillig kapital til de europæiske virksomheder ved at øge likviditeten på de europæiske kapitalmarkeder.

(1) KOM(2001) 605 endelig udg.

(2) 98/347/EF: Rådets afgørelse af 19. maj 1998 om finansielle støtteforanstaltninger for innovative og jobskabende små og mellemstore virksomheder (SMV) Vækst- og beskæftigelsesinitiativet EFT L 155 af 29.5.1998.

(3) 2000/819/EF: Rådets beslutning af 20. december 2000 om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005) EFT L 333 af 29.12.2000.